Morten Dahlin (V), 2024-05-07:
Tak for det, og tak til ordførerne for bemærkningerne.
I fremtiden vil behovet for strøm vokse voldsomt i alle dele af vores samfund.
Hvis vi ikke gør noget, forventer vi, at strømforbruget i Danmark alene frem mod 2030 stiger med ca. 50 pct., og det er, hvis der ikke sker yderligere, for så vil behovet vokse mere.
Med klimaforandringerne og med krigen i Ukraine har vi mere end nogen sinde før brug for, al vores strøm bliver grøn, så vi kan vende ryggen til olie, kul og naturgas, naturligvis for klimaets skyld, men også for den sikkerhedspolitiske situations skyld, så vi ikke er afhængige af energi fra folk som Putin.
Den hurtigste og billigste vej til mere grøn strøm er at opsætte flere vindmøller og solceller på land.
Det er derfor i min optik afgørende, at vi gør, hvad vi kan for at sætte skub i udbygningen af vedvarende energi på land for at fremme den grønne omstilling.
Det er netop hovedformålet med det her lovforslag om de statsligt udpegede energiparker.
De statsligt udpegede energiparker skal bidrage til at skabe nogle rammevilkår, der kan muliggøre en firdobling af den samlede elproduktion fra solenergi og landvind frem mod 2030.
Det her lovforslag er, som flere af ordførerne også været inde på,
en udmøntning af centrale dele af den politiske aftale, der blev indgået i december 2023.
Hovedformålet med de her energiparker er at fremme elproduktionen fra vedvarende energikilder, ved at man i afgrænsede geografiske områder prioriterer opstillingen af vindmøller og solcelleanlæg set i forhold til andre interesser, altså har en anden balance end den, vi ser i dag.
Derudover er det lovens formål at forbedre mulighederne for etablering af ptx-anlæg og andet erhverv såsom produktionsvirksomheder i energiparkerne, hvor der er særlige hensyn, der taler for denne placering.
Efter det her lovforslag står det fuldstændig klart for alle – det håber jeg i hvert fald det gør lige om lidt – at en energipark kun kan udpeges, hvis en kommunalbestyrelse siger ja.
Det har jo fyldt lidt i debatten hernede i dag, både fra talerstolen og i de spørgsmål, der har været, og derfor er det vigtigt for mig at slå fast en gang for alle: Der bliver ikke med den her lov lavet en statslig energipark, uden at kommunalbestyrelsen har sagt ja.
Så påstanden om, at man her tromler hen over kommunalbestyrelsen, er forkert.
Det kræver kommunalbestyrelsens og den lokalpolitiske opbakning.
Der foreslås derfor også ændringer i en række love for at give bedre vilkår for opstilling af vindmøller, solcelleanlæg og tilknyttede anlæg i energiparker.
Det gælder bl.a. ændringer i naturbeskyttelsesloven, skovloven og museumsloven, hvor der foreslås videre mulighed for at dispensere fra visse bestemmelser i den gældende arealregulering.
Her skal man holde tungen lige i munden, for det handler jo om at finde den rette balance, som bl.a. SF's ordfører, fru Signe Munk, var inde på, mellem behovet for at få opstillet flere vedvarende energi-anlæg og at passe godt på vores natur og på vores åbne kystlandskaber og fremme en dagsorden, der har fokus på biodiversitet.
Jeg mener, at balancen er fundet med det her lovforslag, og jeg vil gerne understrege, at der fortsat skal ske en konkret vurdering af, om der kan dispenseres fra beskyttelsen i det enkelte område.
Med lovforslaget giver vi også kommunerne videre rammer for planlægning i de udpegede energiparker, og det sker ved at foreslå at fravige gældende regler i forhold til udlægning af arealer til erhverv og i forhold til planlægning i kystnærhedszonen.
I forbindelse med udpegningen af en energipark, herunder muliggørelsen af at have erhverv i en sådan energipark, indgår også en vurdering af, at nationale interesser ikke taler afgørende imod udpegningen.
Det er beskyttelsesinteresser vedrørende eksempelvis natur, miljø, landskab, kulturarv, infrastruktur m.v., og de skal fortsat kunne varetages.